b'\n_START_ARTICLE_\nMorten \xc3\x98stergaard\n_START_SECTION_\nBaggrund\n_START_PARAGRAPH_\nMorten \xc3\x98stergaard blev f\xc3\xb8dt den 17. juni 1976 i Aarhus som s\xc3\xb8n af overl\xc3\xa6ge i kardiologi, dr.med. Bent \xc3\x98stergaard Kristensen og lektor Ingrid Bayer Kristensen._NEWLINE_Hans oldefar var folketingskandidat for Det Konservative Folkeparti og hans morfar for De Uafh\xc3\xa6ngige._NEWLINE_Mellem 1981 og 1992 gik Morten \xc3\x98stergaard p\xc3\xa5 Jellebakkeskolen i Risskov ved Aarhus._NEWLINE_Han kom derefter p\xc3\xa5 high school-ophold i USA fra 1992 til 1993 og fortsatte p\xc3\xa5 Risskov Amtsgymnasium frem til 1996._NEWLINE_Hans ambitioner om at blive FN\'s generalsekret\xc3\xa6r fik hans klassekammerater i gymnasiet til at kalde ham Morten Morten \xc3\x98stergaard efter Boutros Boutros-Ghali, den dav\xc3\xa6rende generalsekret\xc3\xa6r._NEWLINE_Fra 1997 til 2006 studerende \xc3\x98stergaard statskundskab p\xc3\xa5 Aarhus Universitet._NEWLINE_Fra 2001 til 2005 var han markedschef for Dafolo A/S i Aarhus._NEWLINE_Mens han arbejdede hos Dafolo udgav han i 2004 bogen Digital forkalkning\xc2\xa0: en debatbog om digital forvaltning i Danmark med Jeppe D\xc3\xb8rup Olesen som medforfatter._NEWLINE_\xc3\x98stergaard er gift med juristen Line Legarth Stigel. De har to b\xc3\xb8rn og hus p\xc3\xa5 Amager.\n_START_SECTION_\nPolitisk karriere\n_START_PARAGRAPH_\nMorten \xc3\x98stergaard meldte sig ind i det Radikale Venstre under sin gymnasietid og var aktiv i partiets ungdomsafdeling i Aarhus._NEWLINE_Han blev folketingskandidat for det Radikale Venstre i 1999 i \xc3\x85rhus Vestkredsen._NEWLINE_Han var gennem f\xc3\xb8rste halvdel af 2000\'erne i flere kortere perioder midlertidigt medlem af Folketinget for \xc3\x85rhus Amtskreds,_NEWLINE_f\xc3\xb8rste gang 21. januar 2002 til 27. januar 2002, anden gang 20. april 2002 til 26. april 2002, derefter fra 25. januar 2003 til 31. januar 2003 og 26. januar 2004 til 1. februar 2004._NEWLINE_Endelig ved Folketingsvalget 2005 blev \xc3\x98stergaard valgt ind for \xc3\x85rhus Amtskreds._NEWLINE_Et par \xc3\xa5r efter i sommeren 2007 blev han omtalt som "den radikale komet" og sp\xc3\xa5et en "glorv\xc3\xa6rdig karriere" med udsigt en ministerpost._NEWLINE_Samme \xc3\xa5r skiftede han valgkreds til \xc3\x85rhus \xc3\x98stkredsen og blev ved Folketingsvalget 2007 i efter\xc3\xa5ret genvalgt, da for \xc3\x98stjyllands Storkreds._NEWLINE_Den 15. juni 2009 blev han n\xc3\xa6stformand i Radikale Venstre efter at have sl\xc3\xa5et Morten Helveg Petersen i kampvalg._NEWLINE_Han stoppede som n\xc3\xa6stformand i forbindelse med sin ministerudn\xc3\xa6vnelse i 2011._NEWLINE_Ved folketingsvalget i 2011 fik han 8777 personlige stemmer._NEWLINE_Efter valget udgjorde han og Margrethe Vestager det Radikale Venstres faste hold i regeringsforhandlingerne med Socialdemokraterne og SF p\xc3\xa5 Hotel Crowne Plaza._NEWLINE_Da Helle Thorning-Schmidt endelig dannede regering blev \xc3\x98stergaard den 3. oktober 2011 udpeget som minister for forskning, innovation og videreg\xc3\xa5ende uddannelser._NEWLINE_I forbindelse med ministerrokaden 3. februar 2014 blev han udpeget som ny skatteminister, eftersom Jonas Dahl (SF) tr\xc3\xa5dte ud af regeringen._NEWLINE_Da Margrethe Vestager i 2014 blev udpeget til at v\xc3\xa6re Danmarks kandidat som EU-kommis\xc3\xa6r overtog \xc3\x98stergaard ledelsen af partiet._NEWLINE_Han overtog samtidig Margrethe Vestagers ministerium, og fik posten som \xc3\xb8konomi- og indenrigsminister, som han bekl\xc3\xa6dte indtil d. 28. juni 2015.\n_START_SECTION_\nKontroverser\n_START_PARAGRAPH_\nI juni 2018 blev Morten \xc3\x98stergaard kritiseret for sin retorik, da han i et interview i B\xc3\xb8rsen den 6. juni omtalte et muligt samarbejde mellem Socialdemokratiet, SF og Dansk Folkeparti som et "r\xc3\xb8dbrunt kabinet". Udtalelsen blev af flere politikere og historikere opfattet som en reference til brunskjorter og dermed nazismen. Morten \xc3\x98stergaard svarede, at kritikken h\xc3\xb8rte til i "afdelingen for bevidste misforst\xc3\xa5elser".'